text: Nødhjælp til storkepar 
  22 juni 2011 kl. 15.56
  Det ynglende storkepar, der har slået sig ned i sønderjyske Skærbæk, får nu en helt særlig service. Fuglene får maden bragt til reden.
  Servicen er blevet indført efter bitter erfaring. Da et storkepar i 2006 ynglede i Sønderjylland, endte det fatalt for afkommet, som ikke fik nok at spise.
  - Vi er nødt til at hjælpe de storke, der slår sig ned ved områder, hvor fødeforholdene ikke er optimale, forklarer Jess Frederiksen, formand for foreningen Storkene.dk.
  Den vil sammen med servicelederen på Hjemsted Oldtidspark, hvor storkene har fundet rede, sørge for at systematisere bespisningen af fugleungerne.
  - Gør vi ikke det, risikerer man, at de storkeunger, der skulle komme på vingerne, bliver nogen skravl, der ikke er stærke nok til at klare rejsen mod syd.
  - Og i værste fald kommer der ingen unger på vingerne, og storkeparret vil forsvinde for altid, forklarer formanden.
  Storkene har angiveligt taget imod tilbuddet og tilmed fået madro fra krager og ræve, som ellers frygtedes at ville kaste sig over godterne.
  